
	Frontale beskyttelsessystemer


Etter at direktiv 2005/66/EF om frontale beskyttelsessystemer har trådt i kraft og har blitt implementert i norsk rett har det vist seg at det særlig i forhold til direktivets ikrafttredelsestidspunkter er en del uklarheter som vi vil forsøke å klargjøre i det følgende.

Hvis det ettermonteres utstyr på kjøretøyet (kufangere, frontbøyler med/uten påmonterte lykter, vinsjer o.l.), skal kjøretøyet fremstilles for en trafikkstasjon for ny godkjenning, slik det også står beskrevet i Kjøretøyforskriften § 7-2 nr. 3.1. Det er bileierens ansvar å få registrert dette så snart som mulig, slik at endringene som er gjort på kjøretøyet blir i samsvar med vognkortet.

Direktivets krav og formål

Den 25. august 2006 trådte Europaparlaments- og Rådsdirektiv 2005/66/EF om frontale beskyttelsessystemer i kraft. Frontale beskyttelsessystemer er utstyr som er montert foran på et kjøretøy for å beskytte kjøretøyet ved en frontkollisjon. Direktivet angir krav til utforming av frontale beskyttelsessystemer for kjøretøy i klasse M1 (personbil) og for klasse N1 (varebil), med en totalvekt ikke over 3500 kg. Kravene i dette direktivet skal sikre at de frontale beskyttelsessystemene utformes på en slik måte at det øker sikkerheten til myke trafikanter og fotgjengere, samtidig som det skal redusere skadeomfanget ved kollisjon med kjøretøyet. Direktivet fastlegger tekniske krav for både frontale beskyttelsessystemer som er originalutstyrt på kjøretøyet eller som fremstår som en separat teknisk enhet (ettermontering). Detaljerte tekniske krav av tester på frontale beskyttelsessystemer er fastlagt i direktivets bilag I, pkt. 3.  
Systemer til supplerende beskyttelse av motorkjøretøyer mot frontalkollisjoner har i de senere år fått en stigende utbredelse. Noen av disse systemer utgjør en sikkerhetsrisiko for fotgjengere og andre myke trafikanter i tilfelle av kollisjon. Det er derfor påkrevd å innføre sikkerhetstiltak, som kan beskytte befolkningen mot slike risikoer, jfr. pkt. 1. i dette direktivet. Det er nødvendig å kontrollere bruken av de frontale beskyttelsessystemene og fastlegge krav om tester, konstruksjon og montering av disse systemene. Testene bør sikre at systemer til frontal beskyttelse utarbeides på en slik måte at fotgjengerens og andre myke trafikanters sikkerhet forbedres og skadeomfanget reduseres. Dette direktivet stiller krav til kollisjonstester mot prøvedukker for å se hvordan en myk trafikant vil bli påvirket ved et sammenstøt med et kjøretøy med slikt utstyr påmontert.
I henhold til Kommisjonsbeslutning 2006/368/EF (som skal implementeres innen 25.november 2006) skal det være mulig å typegodkjenne et system til frontal beskyttelse, som er konstruert til mer enn én kjøretøystype, separat for hver type. Det skal også være mulig for testingsmyndigheten å avstå fra ytterligere tester hvis:  

- det er en tilstrekkelig likhet mellom de kjøretøystyper som frontalbeskyttelsessystemet er bestemt til, eller 

- det er tilstrekkelig likhet mellom systemet til frontal beskyttelse og modeller.

Overnevnte punkter forutsetter at det allerede er gjennomgått en test av systemene og/eller kjøretøyene. 

Implementeringsdatoer: 

Fra og med 25. august 2006: skal det ikke nektes EU-typegodkjenning eller nasjonal typegodkjenning eller nektes registrering, salg og bruk av nye kjøretøytyper eller nye separate frontale beskyttelsessystemer som oppfyller kravene i bilag I og bilag II i dette direktivet. Dvs. at overgangsordning fra denne datoen er at både kravene i direktivene beskrevet i Kjøretøyforskriften § 14-3 pkt. 1 og kravene i dette direktivet gjelder. Vi vil gjøre oppmerksom på at bestemmelsen vil bli endret i forbindelse med implementeringen av direktiv 2006/368/EF, og i den forbindelse vil også gjøre endringer i bestemmelsen i forhold til implementeringen av direktiv 2006/66/EF (særlig for å klargjøre ikrafttredelsestidspunkter og at bestemmelsene også gjelder for ettermontering av utstyr).     

Fra og med 25. november 2006: skal det ikke utstedes ny typegodkjenning (EU-typegodkjenning eller nasjonal typegodkjenning) av kjøretøy med frontale beskyttelsessystemer påmontert, hvis det ikke er i henhold til kravene i bilag I og bilag II i direktiv 2005/66/EF. Det samme gjelder for nye typer separate frontale beskyttelsessystemer. For å nevne et konkret eksempel skal produsenter som utvikler frontale beskyttelsessystemene, utvikle og teste de frontale beskyttelsessystemene i henhold til kravene i direktiv 2005/66/EF. Hvis ikke disse kravene er oppfylt, skal heller ikke utstyret typegodkjennes etter 25. november 2006.
Fra og med 25. mai 2007: skal ikke coc-dokumentet være gyldig for nye kjøretøy som ikke oppfyller kravene i dette direktivet, det skal samtidig forbys registrering, salg og bruk av kjøretøy som ikke har coc-dokument i henhold til dette direktivet. Fra samme dato skal separate frontale beskyttelsessystem som oppfyller kravene i bilag I og II i henhold til dette direktivet være i henhold til artikkel 7, pkt. 2 i direktiv 70/156/EF. Dvs. at kravene gjelder for alle kjøretøy og alle separate frontale beskyttelsessystemer som skal godkjennes eller registreres. Etter denne datoen er det derfor ikke mulig å godkjenne eller registrere kjøretøy/ettermontering av utstyr, hvis ikke de oppfyller kravene i direktiv 2005/66/EF. 

Direktiv 2005/66/EF åpner for at medlemsstatene selv kan bestemme hvorvidt de vil gi direktivets bestemmelser tilbakevirkende kraft eller ikke. Direktoratet har ikke planer om å gjøre bruk av denne muligheten, så de nye kravene vil ikke berøre de kjøretøyene som allerede er godkjent i henhold til direktivene hjemlet i Kjøretøyforskriften 14-3 nr. 1.

Bilag I

Dette direktivet inneholder de tekniske krav som må oppfylles ved godkjennelse av frontale beskyttelsessystemer, som enten er original montert på kjøretøyet eller består av en separat teknisk enhet. 

Etter avtale med den kompetente godkjenningsmyndighet kan kravene i bilag I, pkt. 3 imidlertid anses for å være overholdt helt eller delvis ved en tilsvarende testning utført på systemer til frontal beskyttelse i henhold til et annet typegodkjenningsdirektiv.

Bilag II 

Dette direktivet inneholder søknad om EF-typegodkjennelse for montering av et system til frontal beskyttelse på kjøretøyet. Et kjøretøy som er utstyret med et system til frontal beskyttelse, skal fremstilles for trafikkstasjonen for ny godkjennelse av kjøretøyet i henhold til kjøretøyforskriften § 7-2. Her fremkommer det bl.a. at kun produsent/fabrikant av kjøretøyet eller uavhengig godkjent laboratorium kan utstede slik dokumentasjon. I henhold til dette direktivet skal det også etter forespørsel fra godkjenningsmyndigheten innleveres spesifikke komponenter eller prøver på de anvendte materialer. Ethvert system til frontal beskyttelse, som er typegodkjent i henhold til dette direktiv, skal påføres med et EF-typegodkjennelsesmerke, slik som det er beskrevet i bilag II. Merket skal være leselig og uutslettelig, også når systemet er montert på kjøretøyet.

Kort oppsummering av gjeldende krav i bilag I, pkt. 2: 

Følgende krav gjelder for frontale beskyttelsessystemer som enten er originalutstyrt på kjøretøyet eller som består av en separat teknisk enhet.
Komponentene i systemer til frontal beskyttelse skal være utformet slik at alle stive overflater, som kan komme i berøring med en kule med en diameter på 100 mm, har en krumningsradius på minimum 5 mm.

Den totale masse av et frontalt beskyttelsessystem, må inklusive alle beslag og feste anordninger, ikke overstige 1,2 % av massen som kjøretøyet er konstruert for, i tillegg til en maks vekt på 18 kg.

Systemet til frontal beskyttelse må ikke: 

· være høyere enn 50 mm over panserkantens referanselinje.

· øke bredden av kjøretøy: 

Hvis beskyttelsessystemets samlede bredde er større end 75 % av kjøretøyets bredde, skal endene av systemet vende inn mot kjøretøyets overflate. Dette krav anses for å være oppfylt, hvis systemet til frontal beskyttelse enten er forsenket eller innbygget i karosseriet, eller hvis enden av systemet er bøyd innover. Enden av systemet må heller ikke komme i berøring med en kule med en diameter på 100 mm, og mellomrommet mellom enden av systemet og overflaten av karosseriet må ikke overstige 20 mm.

-

Mellomrommet mellom komponentene av systemet til frontal beskyttelse og kjøretøyets overflate må ikke overstige 80 mm. Unntak som ikke tas med i denne beregningen er åpninger i gitre, luftinntak mv.

-
For å bevare fordelene ved kjøretøyets støtfanger må avstanden i lengderetningen mellom støtfangerens forreste del og den forreste del av systemet til frontal beskyttelse ikke overstige kjøretøyets bredde med mer enn 50 mm.

-
Systemet til frontal beskyttelse må ikke vesentlig nedsette virkningen av støtfangeren. Dette krav anses for oppfylt, hvis høyst to vertikale og ingen horisontale komponenter av systemet til frontal beskyttelse overlappes med støtfangeren.

-
Systemet til frontal beskyttelse må ikke ha en helling forover i forhold til det vertikale planet. Den øverste delen av systemet til frontal beskyttelse må ikke overskride verken oppover eller bakover (mot frontruten) panserforkantens referanselinje som fastlagt i punkt 1.8, når systemet til frontal beskyttelse er fjernet, med mer enn 50 mm. Alle målinger foretas i kjøretøyets langsgående vertikalplan.

Oppsummering av tidligere notat som er sendt ut (sveisnr: 2005/51420-003)
Lengdekrav

Alle frontale konstruksjoner (frontalt beskyttelsessystem, vinsjer, frontbøyler med/uten påmonterte lykter med mer), skal tas med i lengden, med alt det innebærer av endringer i vognkort mm. Utstyr skal tilfredsstille kravene i gjeldende forskrifter, og det må fremvises dokumentasjon på dette. All dokumentasjon skal være utstedt på kjøretøyets understellsnummer eller merke/type/variant/versjon, i kombinasjon med merke/type/variant/versjon av det påmonterte utstyret. Dokumentasjon kan komme fra produsent/fabrikant av kjøretøyet eller uavhengige, godkjente laboratorier.

I henhold til kjøretøyforskriften regnes ikke lykter/reflekser med i lengdeberegningen for biler unntatt kategori M1, jf. merknad til kapittel 2. Unntak for bestemmelsen er festemekanismer som små braketter, klips og lignende, skal ikke tas med i definisjonen lyktebøyler og andre festeanordninger, og dermed ikke tas med i lengdeberegningen. For biler i kategori M1 skal lykter også tas med i lengdeberegningen.

Overnevnte bestemmeleser er fremdeles gjeldende. 

